पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश के देहात में काेरोना संक्रमण अब तेजी से फैल रहा है, जबकि गांवों में टेस्टिंग की रफ्तार शहरों के मुकाबले लगभग आधी है। विभागीय कर्मियों ने जिस गांवों में जाकर टेस्ट किए, वहीं कोरोना केसों का ब्लास्ट हो रहा है। रोहतक के गांव टिटौली गांव में पिछले 13 दिन में 32 ग्रामीणों की मौत होने के बाद से लोग में भय का माहौल है।
हालांकि बुधवार काे काेई नई मौत दर्ज नहीं की गई है। प्रशासन ने पूरे गांव को कंटेनमेंट जोन घोषित कर दिया गया है। वहीं ग्रामीणों की काउंसिलिंग की जा रही है, ताकि वे ज्यादा से ज्यादा सैंपलिंग करवाएं और उन्हें समय पर दवा दी जा सके। गांव में युवाओं ने ग्रामीणों को सुरक्षित रखने के लिए पुलिस की मदद से मुख्य प्रवेशद्वार जींद-रोहतक व जींद-सुंदरपुर रोड की तरफ से बेरिकेडिंग लगाकर पहरा बैठा दिया है।
बाहरी लोगों को जरूरी काम होने पर ही गांव में प्रवेश दिया जा रहा है। बुधवार को गांव में एक भी मौत न होने से ग्रामीणों ने राहत की सांस ली है। इधर, रेवाड़ी में लगातार नए केसों की संख्या बढ़ रही है। यहां दूसरी लहर में अब तक के मिले केसों में 50% ग्रामीण इलाकों के हैं। इसी तरफ फतेहाबाद, भिवानी, हिसार, कैथल में गांवों में बड़ी संख्या में लोग पॉजिटिव मिल रहे हैं। खास बात यह है कि गांवों के लोग खांसी-जुकाम के लक्षण होने पर भी टेस्ट करवाने के लिए आगे नहीं आ रहे।
ग्रामीण बोले- गांव के मोबाइल टावर 15 दिन के लिए बंद किए जाएं, यही है कारण
गांवों वालों को एक साथ हुक्का न पीने की दी सलाह
स्वास्थ्य विभाग की टीम ने बुधवार को टिटौली गांव में 120 ग्रामीणों का रैपिड एंटीजन टेस्ट किट से जांच की। इसमें 28 ग्रामीणों की रिपोर्ट पॉजिटिव मिली। इनमें खांसी-जुकाम व बुखार है। अब आरटी पीसीआर टेस्ट कराने का फैसला लिया है। सभी को होम आइसोलेट किया है। इधर, स्वामी आदित्यवेश, स्वामी ब्रह्मानंद के साथ टीम ने समूह में हुक्का न पीने, एक साथ न बैठने व सोशल डिस्टेंसिंग का पालन करने और अधिक संख्या में टेस्ट कराने के लिए प्रेरित किया।
स्वामी आदित्यवेश ने कहा कि गांव में 32 लोगों की मौत है। इसमें कोरोना से मरने वाले मरीजों की संख्या 4-5 है। अन्य लोग अलग-अलग बीमारियों से मरे हैं। सिविल सर्जन डाॅ. अनिल बिरला ने बताया कि अब तक टिटौली गांव में 32 लोगों की मौत हुई है। लगातार ग्रामीणों की सैंपलिंग कराकर टेस्ट कराए जा रहे हैं।
ट्रॉली में रख पूरे गांव में स्वामी ने सामग्री से धूणी दी
बुधवार को एसडीएम राकेश कुमार, बीडीपीओ, डीएसपी की टीम गांव में पहुंची और सरपंच व मौजिज लोगों के साथ बैठक की गई। जयवीर कुंडू ने बताया कि गांव में 3 मोबाइल टावर हैं। बीमारी का कारण भी यही बने हैं। इन्हें 15 दिन के लिए बंद कर दिया जाना चाहिए, ताकि मौतों को रोका जा सके। इससे बीमारी नहीं है तो 15 दिन बाद चलवा देंगे।
अधिकारियों ने कहा कि ऐसा शक है तो उच्च अधिकारियों से बात करेंगे। पूरे गांव में ट्रॉली में रखकर स्वामी ने पूरे गांव में धूणी दी, ताकि यहां सुख-शांति रहे।
अब रेवाड़ी में गांवों सेे 50% केस
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn